उत्तर प्रदेश में कोरोना वायरस के 1573 नए केस, 21 और लोगों की मौत
उत्‍तर प्रदेश में पिछले 24 घंटे में 1573 लोग कोरोना वायरस से संक्रमित पाये गये हैं जबकि इसी अवधि में 21 संक्रमितों की मौत हो गई है।
लखनऊ: उत्‍तर प्रदेश में पिछले 24 घंटे में 1573 लोग कोरोना वायरस से संक्रमित पाये गये हैं जबकि इसी अवधि में 21 संक्रमितों की मौत हो गई है। राज्‍य में अब तक मिले कुल संक्रमितों की संख्‍या बढ़कर 5,12,850 हो गई है। सोमवार को जारी स्‍वास्‍थ्‍य बुलेटिन के अनुसार, पिछले 24 घंटे में 21 और संक्रमितों की मौत होने के बाद अब तक मरने वालों की संख्‍या 7393 हो गई है।प्रमुख सचिव चिकित्‍सा व स्‍वास्‍थ्‍य आलोक कुमार ने सोमवार को संवाददाताओं को बताया कि पिछले 24 घंटे के भीतर कोरोना संक्रमण के 1889 संक्रमितों को स्‍वस्‍थ्‍य होने के बाद अस्‍पताल से छुट़टी दे दी गई है। अभी तक 4,82,854 संक्रमितों को उपचार के बाद घर भेजा जा चुका है। उन्‍होंने बताया कि संक्रमण से ठीक होने की दर 94 प्रतिशत से ज्‍यादा हो गई है।आलोक कुमार के मुताबिक, गृह पृथक-वास में 10270 संक्रमित हैं और राज्‍य में इस समय सक्रिय 22603 संक्रमितों का उपचार चल रहा है। स्‍वास्‍थ्‍य बुलेटिन के अनुसार, पिछले 24 घंटे में लखनऊ में 231 सर्वाधिक नये संक्रमित पाये गये हैं। इसी अवधि में मेरठ में 168, गाज़ियाबाद में 158 और प्रयागराज में 128 संक्रमित मिले हैं। पिछले 24 घंटे में सर्वाधिक तीन मौतें मेरठ में दर्ज की गई हैं।इसके अलावा लखनऊ, कानपुर, प्रयागराज और गाज़ियाबाद समेत कई जिलों में एक-एक मौतें हुई हैं। आंकड़ों के मुताबिक, अभी तक एक करोड़ 71 लाख 22 हजार से ज्‍यादा नमूनों की जांच की गई है जबकि पिछले 24 घंटे में 73,207 नमूनों की जांच की गई है। आलोक कुमार ने बताया कि दो दिन त्‍योहारों का रहा तो लोग उत्‍सव के मूड में थे लेकिन स्थिति नियंत्रण में है।उन्‍होंने कहा कि अब भी एहतियात बरतने की जरूरत है और आगामी छठ पर्व पर भी सतर्क रहने की जरूरत है। अपर मुख्‍य सचिव (सूचना) नवनीत सहगल ने बताया कि देश में कोरोना वायरस का संक्रमण कम हो रहा है लेकिन दिल्‍ली और आसपास के इलाकों से सटे जिलों में संक्रमण का प्रभाव है।उन्‍होंने बताया कि जांच की गति बढ़ाने का प्रयास किया जा रहा है ताकि जल्‍द से जल्‍द संक्रमण की पहचान हो। सहगल ने कहा कि हम सभी लोगों को सावधानी बरतने की आवश्‍यकता है। त्‍योहारों का समय चल रहा है इसलिए मास्‍क का प्रयोग करें और हाथ लगातार धोते रहें।